text: Motorbåd gik på grund ved Aabenraa 
  26 september 2013 kl. 05.48
  Søværnets Operative Kommando og politiet blev ved 3-tiden torsdag morgen alarmeret af en sejler på Aabenraa Fjord. Hans 25 fods motorbåd var stødt på grund ved Felstedskov.
  Den 58-årige sejler fra Kruså blev opfordret til at forlade båden, men det ville han ikke i første omgang. Han frygtede, at båden ville blive slået i stykker.
  SOK mistede kontakten med ham og satte en eftersøgning i gang.
  Senere meldte sejleren sig igen og sagde, at han var kommet i land.
  Den grundstødte båd lå stadig i fjorden, da det blev lyst torsdag morgen.
  